ຂປລ. ສູນວິເຄາະ ແລະ ລະບາດວິທະຍາ (ສວລ), ກະຊວງສາທາລະນະສຸກ ພາຍໃຕ້ການສະໜັບສະໜູນ ຈາກລັດຖະບານສະຫະລັດ ໄດ້ຈັດກອງປະຊຸມປຶກສາຫາລື ແລກປ່ຽນບົດຮຽນ ແລະ ເປີດໂຄງການໃໝ່ ເພື່ອສ້າງຄວາມເຂັ້ມແຂງລະບົບວິເຄາະການແພດ ແລະ ລະບາດວິທະຍາໃນລາວ ໃນວັນທີ 21 ມີນາ 2017 ທີ່ ນະຄອນຫລວງວຽງຈັນ ໂດຍເຂົ້າຮ່ວມຂອງ ທ່ານ ດຣ.ບຸນຫຼາຍ ພົມມະສັກ ຫົວໜ້າກົມຄວບຄຸມພະຍາດຕິດຕໍ່, ກະຊວງສາທາລະນະສຸກ ແລະ ທ່ານ ໄມເຄິນ ຄລາຍ ຮອງເອກອັກຄະລັດຖະທູດ ສະຫະລັດອາເມລິກາ ປະຈໍາ ສປປ ລາວ, ທ່ານ Dr. Luo Dapeng, ຫົວໜ້າຝ່າຍເຝົ້າລະວັງ ແລະໂຕ້ຕອບຕໍ່ການລະບາດຂອງພະຍາດ, ອົງການອະນາໄມໂລກປະຈໍາລາວ. ພ້ອມບັນດາກົມ, ສະຖາບັນ, ມະຫາວິທະຍາໄລວິທະຍາສາດສຸຂະພາບ, ສູນທີ່ກ່ຽວຂ້ອງອ້ອມຂ້າງ ກະຊວງສາທາລະນະສຸກ, ລວມທັງພະແນກ ສາທາລະນະສຸກແຂວງ ແລະ ຜູ້ຕາງໜ້າສູນວິເຄາະເມລີເອີ ເຂົ້າຮ່ວມ 60 ກວ່າທ່ານ.
ໂຄງການນີ້, ຈະສ້າງຄວາມເຂັ້ມແຂງ ລະບົບຫ້ອງວິເຄາະ ການແພດແຫ່ງຊາດໃນລາວ ໂດຍການສະໜັບສະໜູນງົບປະມານ 3 ລ້ານໂດລາສະຫະລັດ ຈາກລັດຖະບານສະຫະລັດ ເວລາ 3 ປີ ( 2017-2020), ໂດຍອົງການອະນາໄມໂລກ (WHO) ຈະເປັນຜູ້ຈັດຕັ້ງປະຕິບັດ ພ້ອມກັບການປະສານງານ ໃນການຄຸ້ມຄອງ ແລະ ຊ່ວຍເຫລືອດ້ານວິຊາການ ແກ່ສູນວິເຄາະ ແລະ ລະບາດວິທະຍາ ໃນການສ້າງຄວາມເຂັ້ມແຂງ ຄວາມອາດສາມາດແຫ່ງຊາດ ຂອງລະບົບຫ້ອງວິເຄາະ ແລະ ການບົ່ງມະຕິ ເຊັ່ນ: ການຄຸ້ມຄອງຄຸນນະພາບ, ຄວາມປອດໄພ ແລະ ຄວາມໝັ້ນຄົງ ດ້ານຊີວະພາບໃນຫ້ອງວິເຄາະ, ເຮັດວຽກຮ່ວມກັບຫ້ອງວິເຄາະເຄືອຂ່າຍຂອງສູນກາງ ແລະ ແຂວງ. ພ້ອມດຽວກັນນີ້, ຍັງຊ່ວຍສະໜັບສະໜູນ ການຝຶກອົບຮົມລະບາດ ວິທະຍາພາກສະໜາມ (FET) ໃນການສ້າງຄວາມອາດ ສາມາດລະດັບຊາດ ແລະ ທ້ອງຖິ່ນ ໃນການຕອບໂຕ້ຕໍ່ໄພຂົ່ມຂູ່ ຂອງພະຍາດຕິດຕໍ່, ລວມທັງພະຍາດໄຂ້ຫວັດສັດປີກ ແລະ ການລະບາດໃຫຍ່.
ເນື້ອໃນ: ຂປລ